Document ID: 31997L0024

Id-Direttiva 97/24/KE tal-Parlament Ewropew u tal-Kunsill
tas-17 ta' Ġunju 1997
dwar ċerti komponenti u karatteristiċi ta' vetturi ta' żewġ jew tlett roti b'mutur
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 100a tiegħu,
Wara li kkunsidraw il-proposta mill-Kummissjoni [1],
Wara li kkunsidraw l-opinjoni tal-Kumitat Ekonomiku w Soċjali [2],
Jaġixxu bi qbil mal-proċedura stabbilita fl-Artikolu 189b tat-Trattat [3], fid-dawl tat-test konġunt approvat mill-Kumitat ta' Konċiljazzjoni nhar l-4 ta' Frar 1997,
(1) Billi huwa neċessarju li jkunu adottati miżuri li jkunu mfasslin sabiex jiżguraw it-tħaddim tas-suq intern;
(2) Billi, f'kull Stat Membru, vetturi ta' żewġ jew tlett roti b'mutur għandhom, għal dak li għandu x'jaqsam ma' komponenti u karatterisitiċi koperti b'din id-Direttiva, jissodisfaw ċerti ħtiġiet tekniċi mandatarji li jkunu differenti minn Stat Membru għal ieħor; billi, minħabba dawk id-differenzi, ħtiġiet bħal dawn jikkostitwixxu ostakoli għal negozju ġewwa l-Komunità; billi dawk l-ostakoli għat-tħaddim tas-suq intern jistgħu jitneħħew jekk l-istess ħtiġiet jiġu adottati mill-Istati Membri kollha minflok ir-regolamenti nazzjonali tagħhom;
(3) Billi hemm il-ħtieġa għat-twaqqif ta' ħtiġiet armonizzati li jikkonċernaw dawk il-komponenti u l-karatteristiċi ta' vetturi ta' żewġ jew tlett roti b'mutur sabiex ikunu mplimentati l-proċeduri ta' l-approvazzjoni tat-tip u approvazzjoni tat-tip ta' komponenti koperti bid-Direttiva tal-Kunsill 92/61/KEE tat-30 ta' Ġunju 1992 li għandha x'taqsam ma' l-approvazzjoni tat-tip ta' vetturi ta' żewġ jew tlett roti [4] fir-rigward ta' kull tip ta' vettura msemmi qabel;
(4) Billi, sabiex ikun iffaċilitat l-aċċess għas-swieq f'pajjiżi terzi, jidher li jkun hemm bżonn li tkun stabbilita ekwivalenza bejn il-ħtiġiet tal-Kapitoli 1 (tyers), 2 (dawl u strumenti li jagħmlu sinjal bid-dawl), 4 (mirja li bihom tara xi jkun ġej minn wara) u 11 (ċintorini tas-sigurtà) ta' l-Anness għal din id-Direttiva u dawk tar-Regolamenti Nri 30, 54, 64 u 75 ta' l-EKE tan-Nazzjonijiet Uniti għal dak li għandu x'jaqsam ma' tyers 3, 19, 20, 37, 38, 50, 56, 57, 72 u 82 għal dak li għandu x'jaqsam ma' dawl u strumenti li jagħmlu sinjal bid-dawl, 81 għal dak li għandu x'jaqsam ma' mirja li bihom tara xi jkun ġej minn wara u 16 għal dak li għandu x'jaqsam ma' ċintorini tas-sigurtà;
(5) Billi, fir-rigward ta' l-aspetti li għandhom x'jaqsmu mal-protezzjoni ta' l-ambjent, b'mod partikolari t-tniġġis atmosferiku u t-tniġġis bi ħsejjes, hemm bżonn li jiġi segwit l-għan li dejjem jiġi mtejjeb l-ambjent b'mod kostanti; billi, għal dan il-għan, għandhom jiġu stabbiliti l-valuri tal-limitu għal affarjiet ta' tniġġis u għal livell ta' ħoss sabiex jiġu applikati l-aktar malajr possibbli; billi jistgħu jsiru deċiżjonijiet fuq it-tnaqqis sussegwenti fil-valuri tal-limitu u fuq il-bdil fil-proċedura ta' ttestjar fuq il-bażi ta' studji u riċerka li għandhom isiru jew jitkomplew fil-potenzjal teknoloġiku disponibbli jew konċeput u f'analiżi tal-proporzjonijiet cost/benefit tagħhom sabiex tkun tista' ssir produzzjoni, fuq skala ndustrijali, ta' vetturi li jkunu jistgħu jissodisfaw dawn il-limiti aktar stretti; billi għandha tittieħed deċiżjoni fuq dak it-tnaqqis sussegwenti mill-Parlament Ewropew u l-Kunsill ta' l-inqas tlett snin qabel ma' dawn il-valuri ta' limitu jidħlu fis-seħħ sabiex l-industrija tkun tista' tieħu l-miżuri meħtieġa li bihom il-prodotti tagħhom jistgħu, sad-data mfassla, jikkonformaw mad-disposizzjonijiet l-ġodda tal-Komunità; billi d-Deċiżjoni tal-Parlament Ewropew u tal-Kunsill tkun ibbażata fuq proposti li għandhom jiġu ppreżentati mill-Kummissjoni fi żmien dovut;
(6) Billi, bi qbil mad-disposizzjonijiet tad-Direttiva 92/61/KEE, il-komponenti u l-karatteristiċi koperti b'din id-Direttiva ma jistgħux jitqegħdu fis-suq u jinbiegħu fl-Istati Membri sakemm ma jikkonformawx mad-disposizzjonijiet ta' din id-Direttiva; billi l-Istati Membri għandhom jieħdu l-miżuri kollha meħtieġa sabiex jiżguraw li l-obbligi li jirriżultaw minn din id-Direttiva jiġu sodisfatti.
(7) Billi l-Istati Membri għandhom ikunu jistgħu, billi jagħtu inċentivi ta' taxxa, jippromwovu s-suq ta' vetturi li, minn qabel, ikunu jissodisfaw il-ħtiġiet adottati fuq livell tal-Komunità dwar miżuri kontra emissjonijiet ta' tniġġis u ta' ħoss;
(8) Billi l-metodi ta' kejl ta' l-immunità ta' vetturi u unitajiet tekniċi separati għal radjazzjoni elettromanjetika sabiex tkun ikkontrollata l-konformità mad-disposizzjonijiet li għandhom x'jaqsmu mal-kompatibilità elettromanjetika (il-Kapitolu 8) jeħtieġu istallazzjonijiet kumplessi u li jiswew ħafna flus; billi, sabiex l-Istati Membri jkunu jistgħu jipprovdu istallazzjonijiet bħal dawn, għandha ssir disposizzjoni sabiex tkun iddiferita l-applikazzjoni ta' dawn il-metodi ta' kejl bi tlett snin mid-dħul fis-seħħ ta' din id-Direttiva;
(9) Billi, minħabba l-iskala u l-impatt ta' l-azzjoni proposta fis-settur in kwistjoni, il-miżuri tal-Komunità li huma s-suġġett ta' din id-Direttiva huma meħtieġa, jew anki indispensabbli, sabiex jintlaħqu l-għanijiet stabbiliti, b'mod partikolari l-approvazzjoni tat-tip tal-vettura tal-Komunità; billi dawn l-għanijiet ma jistgħux jiġu milħuqa b'mod adegwat mill-Istati Membri ndividwali;
(10) Billi l-progress tekniku jeħtieġ addattazzjoni ta' malajr tal-ħtiġiet tekniċi stabbiliti fl-Anness għal din id-Direttiva; billi, bl-eċċezzjoni tal-valuri ta' limitu għal affarijiet ta' tniġġis u livell ta' ħoss, dan ix-xogħol għandu jkun mogħti lill-Kummissjoni sabiex tissimplifika u tħaffef il-proċedura; billi, fil-każijiet kollha fejn il-Parlament Ewropew u l-Kunsill jagħtu l-awtorità lill-Kummissjoni sabiex timplimenta regoli stabbiliti fis-settur ta' vetturi ta' żewġ jew tlett roti b'mutur, huwa xieraq li tkun provduta proċedura qabel konsultazzjoni bejn il-Kummissjoni u l-Istati Membri fi ħdan kumitat;
(11) Billi l-ħtiġiet ta' sigurtà u ambjentali jeħtieġu restrizzjonijiet fuq tbagħbis ta' ċerti tipi ta' vetturi ta' żewġ jew tlett roti; billi, jekk ma jkunux ta' ostakolu għas-servizz u manutenzjoni mis-sid, restrizzjonijiet bħal dawn għandhom ikunu llimitati b'mod strett għat-tbagħbis li jimmodifika b'mod sinnifikanti ir-rendiment tal-vettura u l-emissjonijiet ta' tniġġis u ta' ħoss;
(12) Billi, sakemm vetturi jikkonformaw mal-ħtiġiet ta' din id-Direttiva, l-ebda Stat Membru ma jista' jirrifjuta r-reġistrazzjoni jew l-użu tagħhom; billi l-għan tal-ħtiġiet ta' din id-Direttiva ma għandux ikun li jobbliga lil dawk l-Istati Membri li ma jippermettux l-irmonk ta' trejlers minn vetturi ta' żewġ jew tlett roti b'mutur fit-territiorju tagħhom, sabiex jemendaw ir-regoli tagħhom,
ADOTTAW DIN ID-DIRETTIVA:
L-Artikolu 1
Din id-Direttiva u l-Anness tagħha għandhom japplikaw għal:
- tyers,
- dawl u strumenti li jagħmlu sinjali bid-dawl,
- projezzjonijiet minn barra,
- mirja li bihom tara xi jkun ġej minn wara,
- miżuri sabiex jaħdmu kontra tniġġis ta' l-arja,
- tankijiet tal-fuel,
- miżuri sabiex jaħdmu kontra t-tbagħbis,
- kompatibilità elettromanjetika,
- livell ta' ħoss u sistemi ta' l-exhaust permessi,
- strumenti u aċċessorji ta' akkoppjament,
- ankoraġġi ta' ċintorini tas-sigurtà u ċintorini tas-sigurtà,
- ħġieġ, wipers u washers tal-windscreen u strumenti li jneħħu l-ġlid u ċ-ċpar minn mal-windscreen,
għat-tipi kollha ta' vetturi kif iddefiniti fl-Artikolu 1 tad-Direttiva 92/61/KEE.
L-Artikolu 2
Fi żmien tlett snin mid-data li hemm riferenza għaliha fit-tielet subparagrafu ta' l-Artikolu 8 (1), il-Kummissjoni għandha tagħmel studju ddettaljat sabiex tiżgura jekk il-miżuri kontra t-tbagħbis għal vetturi, b'mod partikolari dawk ta' kategoriji A u B li hemm riferenza għalihom fil-Kapitolu 7 ta' l-Anness għal din id-Direttiva, jistgħux ikunu kkunsidrati adattati, mhux adegwati jew estremi wisq fid-dawl ta' l-għanijiet maħsuba. Fuq il-bażi tal-konklużjonijiet ta' l-istudju, il-Kummissjoni għandha, jekk applikabbli, tipproponi miżuri leġislattivi ġodda.
L-Artikolu 3
1. Il-proċeduri li jirregolaw l-għoti ta' l-approvazzjoni tat-tip ta' komponent fir-rigward ta' tyers, dawl, u strumenti li jagħmlu sinjali bid-dawl, mirja li bihom tara xi jkun ġej minn wara, tankijiet tal-fuwil, sistemi ta' l-egżost, ċintorini tas-sigurtà u ħġieġ għal tip ta' vettura ta' żewġ jew tlett roti b'mutur u l-approvazzjoni tat-tip ta' komponent ta' tip ta' tyre, dawl, u strumenti li jagħmlu sinjali bid-dawl, mirja li bihom tara xi jkun ġej minn wara, tankijiet tal-fuwil, sistemi ta' l-exhaust, ċintorini tas-sigurtà u ħġieġ fil-forma ta' komponenti, u l-kondizzjonijiet li japplikaw għall-moviment ħieles ta' vetturi bħal dawn u għat-tqegħid ħieles fis-suq ta' komponenti għandhom ikunu dawk stabbiliti fil-Kapitoli II u III rispettivament tad-Direttiva 92/61/KEE.
2. Il-proċedura li tirregola l-għoti ta' l-approvazzjoni tat-tip ta' komponent fir-rigward ta' sporġenzi esterni, miżuri sabiex jaħdmu kontra tniġġis ta' l-arja, miżuri sabiex jaħdmu kontra t-tbagħbis, kompatibilità elettromanjetika, livell ta' ħoss permess, tagħmir ta' akkoppjament għal trejlers u aċċessorji għal sidecar, ankoraġġi ta' ċintorini tas-sigurtà, wipers u washers tal-windscreen u strumenti li jneħħu s-silġ u ċ-ċpar minn mal-windscreen għal tip ta' vetturi ta' żewġ jew tlett roti b'mutur, u l-kondizzjonijiet li japplikaw għall-moviment ħieles ta' vetturi bħal dawn, għandhom ikunu dawk stabbiliti fil-Kapitoli II u III rispettivament tad-Direttiva 92/61/KEE.
L-Artikolu 4
1. Bi qbil mad-disposizzjonijiet ta' l-Artikolu 11 tad-Direttiva 92/61/KEE, l-ekwivalenza għandha tiġi rikonoxxuta mill-ħtiġiet ta' l-Kapitoli 1 (tyers), 2 (dawl u strumenti li jagħmlu sinjal bid-dawl), 4 (mirja li bihom tara xi jkun ġej minn wara) u 11 (ċintorini tas-sigurtà) ta' l-Anness għal din id-Direttiva u dawk tar-Regolamenti Nri 30 [5], 54 [6], 64 [7] u 75 [8] ta' l-EKE tan-Nazzjonijiet Uniti fir-rigward ta' tyers, 3 [9], 19 [10], 20 [11], 37 [12], 38 [13], 50 [14], 56 [15], 57 [16], 72 [17] u 82 [18] fir-rigward ta' dawl u strumenti li jagħmlu sinjal bid-dawl, 81 [19] fir-rigward ta' mirja li bihom tara xi jkun ġej minn wara, u 16 [20] fir-rigward ta' ċintorini tas-sigurtà, fil-verżjoni fis-seħħ dakinhar li tkun adottata din id-Direttiva.
Għall-għanijiet sabiex tkun applikata l-ekwivalenza li għaliha hemm provdut fl-ewwel subparagrafu, il-ħtiġiet ta' nstallazzjoni fil-Kapitoli 1 u 11 għandhom japplikaw ukoll għal strumenti approvati bi qbil mar-Regolamenti ta' l-EKE tan-Nazzjonijiet Uniti li jikkorrespondu.
2. L-awtoritajiet ta' l-Istati Membri li jagħtu approvazzjoni tat-tip ta' komponent għandhom jaċċettaw l-approvazzjonijiet tat-tip ta' komponent maħruġa bi qbil mal-ħtiġiet tar-Regolamenti li hemm riferenza għalihom fil-paragrafu 1, u l-marki ta' l-approvazzjoni tat-tip ta' komponent, minflok l-approvazzjonijiet tat-tip ta' komponent u l-marki ta' l-approvazzjoni tat-tip ta' komponent maħruġa bi qbil mal-ħtiġiet ta' din id-Direttiva.
L-Artikolu 5
1. Fi żmien 24 xahar mid-data ta' adozzjoni ta' din id-Direttiva, il-Kummissjoni għandha tippreżenta proposta lill-Parlament Ewropew u lill-Kunsill ppreparata fuq il-bażi ta' riċerka u stima ta' l-ispejjeż u l-benefiċċji mill-applikazzjoni li tagħmel il-valuri tal-limiti iktar stretti u li tistabbilixxi fażi sussegwenti li matulha jkunu adottati miżuri bil-għan li l-valuri tal-limiti jkunu magħmulin aktar stretti għal affarijiet ta' tniġġis u għal-livell ta' ħoss tal-vetturi konċernati, kif stabbilit rispettivament fil-Kapitolu 5, l-Anness II, it-Tabelli I u II u l-Kapitolu 9, l-Anness I. Fil-proposta tagħha, l-Kummissjoni għandha tagħti kas u tagħmel stima tal-konvenjenza tal-miżuri varji għat-tnaqqis ta' emissjonijiet ta' tniġġis u tnaqqis ta' ħsejjes u għandha tippreżenta kejl proporzjonat u raġonevoli wara li jkunu ġew ikkunsidrati l-għanijiet imfasslin.
2. Id-Deċiżjoni tal-Parlament Ewropew u tal-Kunsill, adottata fuq il-bażi tal-proposta tal-Kummissjoni li hemm riferenza għaliha fil-paragrafu 1, li għandha tkun adottata sa l-1 ta' Jannar 2001, għandha tagħti kas tal-ħtieġa li jkunu nkorporati fatturi għajr sempliċament valuri ta' limitu li kienu magħmulin aktar stretti. Għandha ssir riċerka u ssir stima fuq l-ispejjeż u l-benefiċċji mill-implimentazzjoni tal-miżuri li għalihom hemm provdut fid-Deċiżjoni msemmija, flimkien mal-partijiet interessati bħal l-industrija, l-utenti u l-gruppi li jirrapreżentaw lill-konsumaturi jew lill-pubbliku u dawn għandhom ikunu proporzjonati u raġonevoli fid-dawl ta' l-għanijiet maħsubin.
L-Artikolu 6
1. L-Istati Membri jistgħu jagħmlu disposizzjoni għal inċentivi ta' taxxa għal dawk il-vetturi b'mutur li jikkonformaw mal-miżuri ta' tniġġis ta' l-arja u ta' tniġġis bi ħsejjes stabbiliti fil-Kapitolu 5 biss, l-Anness I, sezzjoni 2.2.1.1.3 u l-Anness II, it-Tabelli I u II u l-Kapitolu 9, l-Anness I rispettivament ta' din id-Direttiva.
2. L-inċentivi li hemm riferenza għalihom fil-paragrafu 1 għandhom ikunu f'konformità mad-disposizzjonijiet tat-Trattat u jissodisfaw il-kondizzjonijiet li ġejjin:
- għandhom ikunu validi għall-vetturi ġodda kollha mpoġġija fis-suq ta' Stat Membru li, bil-quddiem, jikkonformaw mal-ħtiġiet ta' din id-Direttiva li hemm riferenza għalihom fil-paragrafu 1,
- għandhom jieqfu ma' l-implimentazzjoni mandatarja tal-miżuri li hemm riferenza għalihom fil-paragrafu 1,
- għandhom, għal kull tip ta' vettura b'mutur, jinvolvu ammonti inqas mill-ispiża żejda tas-soluzzjonijiet tekniċi applikati u ta' l-inkorporazzjoni tagħhom fil-vettura b'mutur sabiex il-valuri stabbiliti jkunu jistgħu jiġu milħuqin.
3. Il-Kummissjoni għandha tkun infurmata fi żmien tajjeb bi kwalunkwe ntenzjoni ta' introduzzjoni jew bidla ta' kwalunkwe inċentivi tat-taxxi li hemm riferenza għaliha fil-paragrafu 1, sabiex tkun tista' tagħmel il-kummenti tagħha.
L-Artikolu 7
Il-bidliet meħtieġa:
- sabiex jagħtu kas ta' kwalunkwe emendi għar-Regolamenti ta' l-EKE tan-Nazzjonijiet Uniti li hemm riferenza għalihom fl-Artikolu 4,
- sabiex jaddattaw l-Anness għal progress tekniku - għajr il-valuri tal-limitu għal tniġġis ta' l-arja u ta' tniġġis bil-ħoss stabbiliti fil-Kapitolu 5, l-Anness I, is-sezzjoni 2.2.1.1.3, u l-Anness II, it-Tabelli I u II, u fil-Kapitolu 9, l-Anness I rispettivament,
għandhom ikunu adottati bi qbil mal-proċedura stabbilita fl-Artikolu 13 tad-Direttiva tal-Kunsill 70/156/KEE tas-6 ta' Frar 1970 dwar il-qrubija tal-liġijiet ta' l-Istati Membri li għandhom x'jaqsmu ma' l-approvazzjoni tat-tip ta' vetturi b'mutur u t-trejlers tagħhom [21].
L-Artikolu 8
1. L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi meħtieġa sabiex jikkonformaw ma' din id-Direttiva qabel it-18 ta' Diċembru 1998. Għandhom jinfurmaw mal-ewwel lill-Kummissjoni bihom.
Mid-data li hemm riferenza għaliha fl-ewwel subparagrafu, l-Istati Membri ma jkunux jistgħu jipprojbixxu aktar l-ewwel dħul fis-servizz ta' vetturi li jikkonformaw mad-disposizzjonijiet ta' din id-Direttiva jew ta' wħud mill-kapitoli tagħha.
Għandhom japplikaw dawn id-disposizzjonijiet mis-17 ta' Ġunju 1999.
Iżda, l-implimentazzjoni ta' ċerti disposizzjonijiet fil-Kapitoli 5, 8 u 9 għandha tkun iddiferita kif speċifikat fil-kapitoli msemmija.
2. Meta Stati Membri jadottaw il-miżuri li hemm riferenza għalihom fil-paragrafu 1, għandhom jinkludu riferenza għal din id-Direttiva jew għandhom ikunu akkompanjati b'riferenza bħal din fl-okkażjoni tal-pubblikazzjoni uffiċjali tagħhom. Il-metodi ta' kif issir riferenza bħal din għandhom ikunu stabbiliti mill-Istati Membri.
L-Artikolu 9
1. Id-Direttiva tal-Kunsill 80/780/KEE tat-22 ta' Lulju 1980 dwar il-qrubija tal-liġijiet ta' l-Istati Membri li għandhom x'jaqsmu ma' mirja li bihom tara xi jkun ġej minn wara għal vettura ta' żewġ roti b'side-car jew mingħajr side-car u għall-aċċessorji tagħhom fuq vetturi bħal dawn [22] għandha tiġi rrevokata meta din id-Direttiva ssir applikabbli.
2. Iżda, komponenti li kienu ġew mogħtija approvazzjonijiet kif stabbilit fl-Anness I għad-Direttiva kif hemm riferenza għalihom fil-paragrafu 1 jistgħu jibqgħu jintużaw.
3. Id-Direttiva tal-Kunsill 78/1015/KEE tat-23 ta' Novembru 1978 dwar il-qrubija tal-liġijiet ta' l-Istati Membri li għandhom x'jaqsmu mal-livell ta' ħoss permess u mas-sistema ta' l-exhaustta' motoċikli [23] għandha tkun imneħħija fid-data li hemm riferenza għaliha fl-ewwel subparagrafu ta' l-Artikolu 8.
4. Sad-data li hemm riferenza għaliha fl-ewwel subparagrafu ta' l-Artikolu 8 (1), approvazzjonijiet kif hemm riferenza għalihom fid-Direttiva 78/1015/KEE jistgħu jingħataw għal approvazzjonijiet ta' tip ta' vetturi li hemm riferenza għalihom fid-Direttiva 92/61/KEE. Il-valuri tal-limiti stabbiliti għal livelli ta' ħoss fl-Anness I, is-sezzjoni 2.1.1 tad-Direttiva 78/1015/KEE għandhom japplikaw.
L-Artikolu 15 (4) (ċ) tad-Direttiva 92/61/KEE għandu għalhekk japplika meta vetturi bħal dawn jkunu l-ewwel impoġġija f'servizz.
5. Mad-dħul fis-seħħ ta' din id-Direttiva, id-disposizzjonijiet tad-Direttiva tal-Kunsill 89/336/KEE tat-3 ta' Mejju 1989 dwar il-qrubija tal-liġijiet ta' l-Istati Membri li għandhom x'jaqsmu mal-kompatibilità elettromanjetika [24] għandhom jieqfu japplikaw għal vetturi koperti b'din id-Direttiva.
L-Artikolu 10
Din id-Direttiva għandha tidħol fis-seħħ dakinhar tal-pubblikazzjoni tagħha fil-Ġurnal Uffiċjali tal-Komunitajiet Ewropej.
L-Artikolu 11
Din id-Direttiva hija ndirizzata lill-Istati Membri.
Magħmula fi Brussel, 17 ta' Ġunju 1997.

Labels: 7
8
20